Thomas Adelskov (S), 2005-05-10:
Jeg synes, jeg understregede i talen, at vi mener, det er forkasteligt, og at vi vil gerne gøre alt for at bekæmpe den der kæderygning af langtidsledige, som vi jo i øvrigt kender tilbage fra 1980'erne.
Ja, vi mener, at der skal være et perspektiv om varig beskæftigelse i den anden ende, og det vil sige, at der i tilknytning til den enkelte plan også bør være planer om opkvalificering og uddannelse, hvis det er det, der skal være med til at forankre den enkelte på arbejdsmarkedet.
Om det lige bliver i det enkelte job, hvor man er løntilskudsperson, er så til gengæld svært at sige, og om der lige nøjagtig findes et job, når man er færdig med løntilskudsperioden, er også svært at sige.
Men det skal klart være sådan for den enkelte, at der er et perspektiv om et varigt job i den anden ende.
Det er Socialdemokratiets opfattelse, at en aktiv arbejdsmarkedspolitik bør tage sit præcise afsæt i at gøre den enkelte ledige i stand til at kunne komme tilbage til arbejdsmarkedet i varig beskæftigelse.
Det forudsætter, at de ansvarlige myndigheder, arbejdsformidlingen eller kommuner, i samarbejde med den ledige afdækker og afklarer forudsætninger og perspektiver i aktivering.
Efter Socialdemokratiets opfattelse vil et tilbud om opkvalificering og uddannelse til den ledige oftest være det mest perspektivrige tilbud og den aktiveringsform, der vil give den ledige langt de bedste kort på hånden for at kunne bide sig mere permanent fast på arbejdsmarkedet.
Desværre har vi jo måttet konstatere, at den nuværende regering har nedprioriteret efteruddannelse og opkvalificering af både ledige og beskæftigede.
Vi tror, at regeringen sætter ambitionsniveauet alt for lavt, og at en kortsigtet politik bliver både dyr og mere vanskelig på sigt.
I modsætning til uddannelsestilbud til den ledige har regeringen været meget mere large med denne form for aktivering.
Med rette har regeringen været kritiseret for at anvende løntilskudsordninger til at pynte på ledighedstallene, hvilket jo også dokumenteres med de seneste ledighedstal, der, nu hvor folketingsvalget er overstået, viser højere ledighed med baggrund i, at antallet af løntilskudsordninger er faldet.
Socialdemokratiet mener, at løntilskudsordninger kan være både rigtige og fornuftige former for aktivering af ledige, særlig når der er uddannelse og opkvalificering og jobperspektiv i den anden ende.
Desværre har regeringen måttet lægge ryg til en kraftig kritik af den statslige løntilskudsordning, og også kommunerne, der er hårdt presset på deres økonomi af regeringen, og deres aktiveringsprojekter har virket på et tvivlsomt grundlag og været udsat for sønderlemmende kritik, det gælder bl.a. Bodumsagen.
Nye tal viser også, at kommunernes løntilskudsordninger viser sig at være stærkt kritisable.
Med uhæmmet kæderygning af langtidsledige i ordinære kommunale job, bl.a. på pedelområdet og pædagogmedhjælperområdet, må vi konstatere, at der er al mulig grund til at gå de kommunale løntilskudsjob efter i sømmene.
Beskæftigelsesministeren har nu taget dele af kritikken til sig og for så vidt angår de kommunale ordninger sat et undersøgelsesarbejde i gang, der skal afdække problemerne med den kommunale aktivering.
Jeg vil dog gerne gøre nogle af Socialdemokratiets positioner i den kommunale og amtskommunale og den statslige aktiveringspolitik klar allerede nu.
Vi ønsker at sikre kvalitet og perspektiver i offentlig ansættelse af løntilskudspersoner, det vil sige, at der skal være udsigt til beskæftigelse, det vil sige, at der skal indgå uddannelse og opkvalificering, det vil sige, at der skal være øgede krav om tæt opfølgning før, under og efter, og hvor den ledige aktivt er inddraget, det vil sige, at den lediges udvikling og ikke institutionen skal i centrum.
Det er fint, at de ansatte nu skal udfylde et spørgeskema, når de ansættes i løntilskudsjob, men vi ønsker derudover også, at der kommer nogle klarere regler på merbeskæftigelsesområdet.
Vi ønsker et krav om, at maksimalt én løntilskudsperson for fem ansatte skal effektueres også i det offentlige.
Vi ønsker, at opgørelserne i de offentlige institutioner foretages ikke efter hoveder, men efter fuldtidsansatte.
Socialdemokratiet vil gerne være med til at give ledige mulighed for at kunne forankres på arbejdsmarkedet gennem job med løntilskud.